Elsa Lystad

Elsa Rigmor Lystad (født 1930) er en norsk skuespiller, kjent for sentrale roller i norsk teater, fjernsyn, film og radio. Hun fikk sitt gjennombrudd midt på 1960-tallet og har vært aktiv frem til 2016. Lystad er kjent for sin mimikk og sin evne til å legge inn komiske trekk på mer seriøse roller.

Bakgrunn 
Lystad ble født på Rodeløkka i Oslo. Hennes mor var vaskedame Thora Aamot (1900–1972) fra Stryn i Nordfjord, og hennes far var verksmester Erling Magnus Lystad (1905–1988). Thora Aamot skilte seg fra sin mann og flyttet hjem til Stryn i 1935. Der gikk Elsa sine to første år på skole og la til seg nordfjordsdialekt. De flyttet tilbake til Oslo i 1937. 

Lystad gikk toårig fortsettelsesskole for piker i Oslo etter at hun hadde vært kontordame, blant annet i Dagbladets annonseavdeling.

Hun ble gift i 1961 med den ungarske inspisienten Arpad Szemes (1930–1998).

Karriere 

Lystad debuterte i 1957 på Falkbergets Teater og fikk der rollen som Laura Isaksen i Bør Børson jr. og turnerte med teateret i over ett år. Hun var ansatt ved Det norske teatret i 1958-64. Gjennombruddet fikk hun i Lysthuset, der hun ble hyret av bl.a. Rolv Wesenlund og Harald Heide-Steen jr. i 1965. 

Lystad var tilknyttet Chat Noir og Fjernsynsteatret før hun ble ansatt ved Oslo Nye Teater i 1973, hvor hun var inntil hun begynte ved Den Nationale Scene i 1976. Hun sluttet ved Den Nationale Scene i 1980 og jobbet deretter frilans. Hun arbeidet siden sammen med Wesenlund både på teater og i TV, og radiorollen som Fru Sløying var det første møtet med Lystad for mange nordmenn utenfor Oslo.

I 1990 fikk hun rollen som Oddveig i komiserien Fredrikssons fabrikk og filmen med samme navn fra 1994. Så sent som i 2007 var hun fortsatt aktiv og turnerte med stykket Ingen grunn til panikk!, hvor hun delte hovedrollen med Marianne Krogness. Forestillingen avsluttet på Chat Noir sommeren samme år. Lystad har i en årrekke vært å høre i radioprogrammet Nitimen på NRK P1. Sammen med skuespiller kollega Morten Røhrt lagde hun det ukentlige humorinnslaget Tips-telefonen. I 2011 hadde hun rollen som Gamlemor i den norske 3D-filmen, Blåfjell 2: Jakten på det magiske horn. I februar 2012 spilte hun Mor Åse i en oppsetting av Peer Gynt (My name is Peer Gynt) i Kanonhallen på Løren i Oslo. Hun var aktiv frem til 2016, da hun reiste på turné sammen med Petter Anton Næss og forestillingen "Mitt liv som Elsa". Hun måtte avslutte karrieren på grunn av demens.

Priser og utmerkelser (utvalg) 

 2014 – Amandaprisen 2014 - Juryens ærespris.
 2014 – Gullruten 2014 i klassen beste kvinnelige skuespiller for Etter karnevalet
 2011 – Oslo bys kulturpris. Overrakt 5. mai 2011
 2011 – Solprisen under Solfesten på Rjukan. Overrakt 9. april 2011
 2010 – Parelius prisen, Kunstnerforeningen
 2008 – Hedersprisen under Komiprisen 2008
 2007 – Kongens fortjenstmedalje i gull for 50 år på scenen
 1983 – Leonardstatuetten

Filmografi

Referanser

Eksterne lenker 
  

Norske komikere
Skuespillere ved Den Nationale Scene
Kongens fortjenstmedalje i gull
Vinnere av Gullruten for beste skuespiller
Skuespillere i Olsenbanden-filmer
Norske skuespillere
Personer fra Oslo
Amandakomiteens Ærespris
Norske revyartister
Skuespillere ved Det Norske Teatret
Skuespillere ved Oslo Nye Teater